b'\n_START_ARTICLE_\nSkjoldholder\n_START_PARAGRAPH_\nSkjoldholder er i heraldikken en figur som er plassert utenfor og inntil et skjold i et v\xc3\xa5pen. Skjoldholderne opptrer oftest i par, \xc3\xa9n p\xc3\xa5 hver side av skjoldet. Det kan v\xc3\xa6re et dyr, ofte en l\xc3\xb8ve, et fabeldyr, som en enhj\xc3\xb8rning, en fugl, et menneske eller et menneskelignende vesen, for eksempel en engel, eller et t\xc3\xa5rn, sverd eller annet._NEWLINE_Skjoldholdere kjennes allerede i segl med v\xc3\xa5pen fra middelalderen. De er mest vanlige i v\xc3\xa5pen for kongelige og adelige personer, men finnes fra 1700-tallet ogs\xc3\xa5 i v\xc3\xa5pen for norske handelsfolk, embetsmenn og andre som ikke var adelige._NEWLINE_Det dansk-norske unionsv\xc3\xa5pen hadde to villmenn som skjoldholdere; to nakne menn med eikel\xc3\xb8v om livet, eikel\xc3\xb8vskrans i h\xc3\xa5ret og en klubbe i den h\xc3\xa5nden som ikke holder i skjoldet. Forholdsvis store avbildninger og plastiske figurer av villmenn i unionsv\xc3\xa5pen finnes i flere norske kirkebygg, blant annet over \xc2\xabkongestolen\xc2\xbb i Kongsberg kirke. Villmennene holder fremdeles Danmarks kongev\xc3\xa5pen. Det norske og svenske unionsv\xc3\xa5pen og kongev\xc3\xa5pen hadde to kronte l\xc3\xb8ver som skjoldholdere, og de var og er ogs\xc3\xa5 til stede i Sveriges \xc2\xabstora riksvapen\xc2\xbb b\xc3\xa5de f\xc3\xb8r og etter unionen._NEWLINE_Skjoldholdere ble ikke tatt inn i det norske kongev\xc3\xa5pen fra 1905. I offisiell sammenheng er skjoldholdere likevel brukt som dekorative elementer ved det norske riksv\xc3\xa5penet, for eksempel hester eller l\xc3\xb8ver p\xc3\xa5 pengesedler og to l\xc3\xb8ver i borgg\xc3\xa5rden p\xc3\xa5 Akershus festning._NEWLINE_I bystyresalen i Oslo r\xc3\xa5dhus er talerstolen prydet av byens segl i skjoldform med svaner som skjoldholdere. Oslo kommune har ikke noe egentlig (heraldisk) v\xc3\xa5pen, men har eksperimentert med tre piler som v\xc3\xa5penmerke. I billedteppet av Else Poulsson over talerstolen blir dette byv\xc3\xa5penet holdt av to engler. To bj\xc3\xb8rner forekommer som skjoldholdere i Sarpsborgs kommunev\xc3\xa5pen._NEWLINE_Det er skjoldholdere i noen norske slektsv\xc3\xa5pen som stammer fra den dansk-norske unionstiden, bl.a. Anker og von Munthe af Morgenstierne._NEWLINE_Det er diskuterbart om skjoldholdere skal anses som en fast eller variabel del av et v\xc3\xa5pens identitet. De fleste som har v\xc3\xa5pen med skjoldholdere, bruker sitt v\xc3\xa5pen ogs\xc3\xa5 uten skjoldholderne.'